陆游
甲寅元日予七十矣酒间作短歌示子侄辈
我昔自蜀归，百年已过半。
观棋未终局，回视斧柯烂。
饱知山林乐，富贵何足换。
退休失健决，正坐闇且懦。
齿发日衰残，岁月难把玩。
萧朱尚或隙，籍湜固宜畔。
出门无一欣，抚事有三叹。
新年遂七十，推敬媿里閈。
眷眷惜兹夕，凛凛畏明旦。
豁然忽大笑，愁若春冰泮。
穷达真两忘，生死付一贯。
清尊既潋灩，硕果亦璀璨。
拥门纷鼓笛，上寿列童冠。
老翁亦忘疲，起舞影零乱。
不独夸痴顽，自足洗患难。
投床判宿酲，美睡到日旰。